จับตา! AI-AIE วิ่งคึกรับพาร์ใหม่ ลุ้น Q4 กำไรเด่น อานิสงส์ราคาปาล์มพุ่ง
จับตาสองแม่ลูก “AI-AIE” กอดคอวิ่งคึกรับพาร์ใหม่ พร้อมลุ้นกำไรไตรมาส 3-4 โตเด่น อานิสงส์ราคาปาล์มพุ่ง และจะฟื้นตัวอย่างมีนัยสำคัญในปี 2565 หลังจากการผ่อนปรนมาตรการล็อคดาวน์ในหลายพื้นที่  พร้อมโบรกฯ ปรับราคาเป้าหมาย AI ใหม่เป็น 10.40 บาท
9 ต.ค. 2564

ผู้สื่อข่าวรายงานว่า กรณีหุ้นสองแม่ลูกอย่างบริษัท เอเชียน อินซูเลเตอร์ จำกัด (มหาชน) หรือ AI และ บริษัท เอไอ เอนเนอร์จี จำกัด (มหาชน) หรือ AIE ได้แจ้งต่อตลาดหลักทรัพย์แห่งประเทศไทยว่าด้วยเรื่องของการเปลี่ยนแปลงมูลค่าหุ้นที่ตราไว้ใหม่ (พาร์) โดยรายละเอียดดังนี้
สำหรับ AI แจ้งเปลี่ยนแปลงมูลค่าหุ้นที่ตราไว้ (พาร์) จากมูลค่าที่ตราไว้เดิม 0.25 บาท เป็นมูลค่าที่ตราไว้ใหม่ 1.00 บาท เช่นเดียวกับ AIE แจ้งเปลี่ยนแปลงมูลค่าหุ้นที่ตราไว้ (พาร์) จากมูลค่าที่ตราไว้เดิม 0.25 บาท เป็นมูลค่าที่ตราไว้ใหม่ 1.00 บาท โดยการเปลี่ยนแปลงพาร์ใหม่ทั้งสองบริษัทมีผลตั้งแต่ 11 ต.ค. 2564
ส่วน AIE ปรับราคาและอัตราการใช้สิทธิของ AIE-W2 จากราคาใช้สิทธิเดิม 0.25 บาทต่อหุ้น เป็น 1.00 บาทต่อหุ้น และเปลี่ยนอัตราการใช้สิทธิเดิม 1:1 (วอร์แรนต์:หุ้น) เป็น 1:0.25 (วอร์แรนต์:หุ้น)
ทั้งนี้มีการประเมินว่าหลังจากหุ้น AI และ AIE มีการรวมพาร์แล้วเทรดพาร์ใหม่ก็อาจเห็นราคาหุ้นวิ่งอย่างคึกคัก เนื่องด้วยหากเข้าไปดูจากบทวิเคราะห์ บล.คันทรี่ กรุ๊ป ระบุว่า กรณีของ AI หลังจากการเปลี่ยนแปลงมูลค่าหุ้นที่ตราไว้จะส่งผลให้จำนวนหุ้นจดทะเบียนของบริษัทลดลงจาก 2,800 ล้านหุ้น ที่มูลค่าที่ตราไว้ 0.25 บาทต่อหุ้น เป็นจำนวนหุ้นชำระแล้ว 700 ล้านหุ้น มูลค่าที่ตราไว้ 1 บาทต่อหุ้น
อีกทั้งเมื่อพิจารณาราคาหุ้นบนกระดานปิดเมื่อวันที่ 8 ต.ค. 2564 อยู่ที่ 2.02 บาท แล้วเมื่อมีการเทรดพาร์ใหม่ ณ วันที่ 11 ต.ค. 2564 ก็จะทำให้ราคาหุ้นเทรดในราคาใหม่ราว 8.08 บาท
ขณะเดียวกันคาดว่า AI จะรายงานกำไรสุทธิในไตรมาส 3 ปี 2564 อยู่ที่ 84 ล้านบาท ลดลง 50% จากงวดเดียวกันของปีก่อน และเพิ่มขึ้น 45% จากไตรมาสก่อน หนุนจากการคลายล็อคดาวน์อย่างค่อยเป็นค่อยไป
รวมทั้งคาดว่าผลประกอบการของ AI จะฟื้นตัวต่อเนื่องในช่วงไตรมาส 4 ปี 2564 และจะฟื้นตัวอย่างมีนัยสำคัญในปี 2565 หลังจากการผ่อนปรนมาตรการล็อคดาวน์ในหลายพื้นที่
อย่างไรก็ตามมีการปรับราคาเป้าหมายใหม่เป็น 10.40 บาท จากราคาเป้าเดิมที่ 2.60 บาท จากปัจจัยในการเปลี่ยนแปลงมูลค่าที่ตราไว้ (พาร์) จาก 0.25 บาทเป็น 1.00 บาท และอิงจาก P/E 10.20 เท่า ในปี 2565 ซึ่งเป็นค่าเฉลี่ยการซื้อขายย้อนหลัง 3 ปีของบริษัท
ส่วนของหุ้น AIE หลังจากการเปลี่ยนแปลงมูลค่าหุ้นที่ตราไว้จะส่งผลให้จำนวนหุ้นจดทะเบียนของบริษัทลดลงจาก 5,233 ล้านหุ้น ที่มูลค่าที่ตราไว้ 0.25 บาทต่อหุ้น เป็นจำนวนหุ้นชำระแล้ว 1,308 ล้านหุ้น มูลค่าที่ตราไว้ 1 บาทต่อหุ้น
นอกจากนั้นเมื่อพิจารณาราคาหุ้นบนกระดานปิดเมื่อวันที่ 8 ต.ค. 2564 อยู่ที่ 1.49 บาท แล้วเมื่อมีการเทรดพาร์ใหม่ ณ วันที่ 11 ต.ค. 2564 ก็จะทำให้ราคาหุ้นเทรดในราคาใหม่ราว 5.96 บาท
ขณะที่คาดว่าผลประกอบการของ AIE จะปรับตัวขึ้นต่อเนื่องในช่วงไตรมาส 4 ปี 2564 เพราะดูได้จากสัญญาซื้อขายล่วงหน้าน้ำมันปาล์มดิบเมื่อวันที่ 8 ต.ค. 2564 อยู่ที่ระดับ 1,156.20 จุด หรือขึ้นไป 1.50% มูลค่าการซื้อขาย 2.02 พันล้านบาท
นอกจากนี้หากดูราคาปาล์มน้ำมันในประเทศปัจจุบันราคาเพิ่มขึ้นอย่างต่อเนื่อง โดยปาล์มเกรดพรีเมี่ยมเปอร์เซ็นต์น้ำมัน 20% อยู่ที่กิโลกรัมละ 8.50 บาท ส่วนปาล์มเปอร์เซ็นต์น้ำมัน 18% อยู่ที่กิโลกรัมละประมาณ 8 – 8.20 บาท ถือเป็นช่วงเวลาทองของเกษตรกรชาวสวนปาล์ม
 
 
 
 
 
 